Με δεδομένο ότι η ηλιακή ακτινοβολία προωθεί την πρόωρη γήρανση, και προκαλεί βλάβες στο δέρμα, αλλά και στο DNA του ατόμου, είναι σημαντικό να λαμβάνονται κατάλληλα μέτρα προστασίας, ειδικότερα όταν πρόκειται να εκτεθεί κάποιος για αρκετές ώρες στο ηλιακό φως. Για τον σκοπό αυτό, συστήνεται:
Εφαρμογή αντηλιακού, με ευρύ φάσμα προστασίας, δηλαδή και για την UVA και για την UVB ακτινοβολία, καθώς και υψηλό δείκτη προστασίας (SPF). Κανένα αντηλιακό δεν μπορεί να προσφέρει προστασία 100%, αλλά σύμφωνα και με την Aμερικανική Ακαδημία Δερματολογίας, τα αντηλιακά με SPF μεγαλύτερο του 30, θεωρούνται αρκετά ικανοποιητικά. Επιπλέον, είναι σημαντικό το αντηλιακό να ανανεώνεται κάθε 2 ώρες ή και ακόμα πιο συχνά αν το άτομο έχει εφίδρωση ή κολυμπάει. Ακόμα, συστήνεται να προτιμώνται αυτά που περιέχουν φυσικά συστατικά ή ορυκτά, καθώς πολλά χημικά που περιέχονται στα εμπορικά αντηλιακά απορροφώνται από το δέρμα. Συγκεκριμένα, σύμφωνα με τον Oργανισμό Τροφίμων και Φαρμάκων (FDA), μόνο 2 συστατικά φαίνεται να είναι ασφαλή και αποτελεσματικά για την προστασία από την υπεριώδη ακτινοβολία, το οξείδιο του ψευδαργύρου και διοξείδιο του τιτανίου.
Κάλυψη του σώματος με ρούχα, τα οποία μπορούν να περιορίσουν σε έναν βαθμό την έκθεση του δέρματος στην ακτινοβολία, ειδικότερα προτιμώνται τα υφαντά και τα δροσερά και ανάλαφρα υφάσματα σε ανοικτά χρώματα.
Αποφυγή της απευθείας έκθεσης στον ήλιο, ειδικότερα κατά τις ώρες 10π.μ. με 4μ.μ., όπου η ακτινοβολία είναι πιο ισχυρή, είναι συνετό τα άτομα να βρίσκονται υπό κάποια σκίαση.
Χρήση καπέλου, το οποίο παρέχει επιπλέον προστασία στο κεφάλι, ειδικότερα εάν είναι αρκετά μεγάλο.
Χρήση γυαλιών ηλίου, τα οποία παρέχουν προστασία από την υπεριώδη ακτινοβολία, προκειμένου να αποφευχθούν τυχόν βλάβες στα μάτια.